En af ishockeylandsholdets store profiler gennem de senere år, Aalborg Pirates-kaptajnen Julian Jakobsen, vinker farvel til landsholdet efter 206 kampe, 30 mål og 54 assists. Det oplyser Metalligaen.dk. Landsholdsstoppet kommer efter nøje overvejelse, lyder det fra hovedpersonen selv. - Jeg har brug for at passe på min krop, og det giver altså slitage og knubs at spille med internationalt og forlænge sæsonen fem-seks uger. Men jeg har stadig masser af lyst til at spille ishockey i Metal Ligaen, siger Julian Jakobsen. Lang landsholdskarriere Han havde sin debut i de rød/hvide farver tilbage i 2007 mod Schweiz. Hans første VM var i 2009, men VM på hjemmebane i 2018 og OL i Beijing i 2022 er noget af det, der står klart i hukommelsen. - OL i 2022 var kæmpe oplevelse, der begyndte allerede i sommeren 2021, hvor jeg skal takke landsholdsledelsen for at give os de bedst mulige vilkår frem mod kvalifikationen i Norge. Det var en meget speciel dag, da vi vandt over Norge og kvalificerede os, og selv om OL blev spillet uden tilskuere (på grund af Corona), var det vildt at opleve atleternes respekt overfor en begivenhed, der kun bliver holdt hvert fjerde år. Jeg tror, vi kunne have spillet OL-ishockey i Saharas ørken, og betydningen havde alligevel været den samme, siger han. Nu er Julian Jakobsens fulde fokus rettet mod klubholdet Aalborg Pirates i hjembyen. Med klubben har han vundet to danske mesterskaber og to Metal Cup-titler. -	Jeg føler mig stadig ovenpå og er stadig sulten efter at vinde titler. Det håber og tror jeg ikke, vi er færdige med i Aalborg, slutter han.

Referat:
Efter 206 landskampe takker Julian Jakobsen af og helliger sig klubkarrieren.